Sažetak

Od pristupanja Rumunjske EU-u 2007. Komisija putem mehanizma suradnje i provjere (CVM), važnog okvira za napredak u ispunjavanju utvrđenih referentnih mjerila, prati rumunjske reforme u području pravosuđa i borbe protiv korupcije.

Vlada je u 2020. nastavila potvrđivati svoju predanost nastavku reforme pravosuđa nakon nazadovanja u razdoblju 2017.–2019. To je dovelo do znatnog smanjenja napetosti u odnosima s pravosuđem. Nedavnim imenovanjima novog vodstva ključnih službi državnog odvjetništva mogli bi se stvoriti uvjeti za učinkovitiji nastavak njegovih aktivnosti. No napredak u izmjeni relevantnog zakonodavstva usporen je zbog pandemije bolesti COVID-19 i predstojećih nacionalnih izbora. I dalje se primjenjuju kontroverzne mjere koje negativno utječu na neovisnost sudstva pa tako Odjel za istraživanje kaznenih djela počinjenih unutar pravosudnog sustava ima isključivo zadaću kazneno goniti kaznena djela koja su počinili suci i državni odvjetnici. Kontinuiranom provedbom tih mjera povećava se nesigurnost u pogledu funkcioniranja pravosudnog sustava, posebno zbog njihova ukupnog učinka. Nadalje, neke od tih mjera mogu negativno utjecati i na ljudske resurse u pravosudnom sustavu, što utječe na njegovu učinkovitost.

Rumunjska ima sveobuhvatan nacionalni strateški okvir za borbu protiv korupcije koji se temelji na znatnom sudjelovanju nacionalnih i lokalnih institucionalnih subjekata. Unatoč napretku i rezultatima Rumunjske u borbi protiv korupcije u posljednjem desetljeću, izazovi s kojima se pravosuđe bilo suočavalo u razdoblju 2017.–2019. doveli su u pitanje održivost reformi za borbu protiv korupcije. Iako trenutačni politički kontekst podrazumijeva manje sukoba, ključne institucije suočene su sa zahtjevnim okruženjem s posljedicama za provedbu pravnog okvira i institucionalne kapacitete. Iako su ključne nadležne institucije nastavile sa svojim aktivnostima, to predstavlja izazov za održavanje dobrih rezultata u pogledu broja kaznenih predmeta i sudskih presuda protiv korupcije na visokoj razini. Predstojećim izmjenama Kaznenog zakona i Zakona o kaznenom postupku povećava se nesigurnost u pogledu djelotvornosti pravnog okvira za borbu protiv korupcije, zbog čega je važno pronaći pravna rješenja i rješenja politika kao odgovor na ključne odluke Ustavnog suda. Sveobuhvatnom nacionalnom strategijom za borbu protiv korupcije trenutačna je vlada ponovno pokazala da želi ostvariti napredak u pogledu prevencije.

Uspostavljene su relevantne pravne zaštitne mjere za slobodu i pluralizam medija. No javljaju se problemi u vezi s provedbom i izvršavanjem postojećeg zakonodavnog okvira. Čini se da je transparentnost vlasništva nad medijima nepotpuna, a regulatornom tijelu za audiovizualne medije nedostaju sredstva za potpuno obavljanje njegovih zadaća. Mediji su izloženi političkim pritiscima jer uglavnom nedostaju posebne pravne zaštitne mjere za uredničku neovisnost, dok određena samoregulacija postoji na razini redakcije ili izdavača.

Redovni postupak za pripremu i donošenje zakona dobro je uređen, uključujući prošireni institucionalni sustav provjere i ravnoteže, ali njegova djelotvornost varira. Hitne uredbe vlade i dalje se često primjenjuju, a uzastopne neusklađene zakonodavne izmjene utječu na kvalitetu zakonodavstva i pravnu sigurnost, uključujući u pogledu poslovnog okruženja. Postoji poticajni zakonodavni okvir za civilno društvo, koje je aktivna snaga i sposobno je oduprijeti se pokušajima ograničavanja njegovih aktivnosti. Civilno društvo ima važnu ulogu u obrani vladavine prava u Rumunjskoj.